Miguela Xuereb .td_uid_2_609501fd3ac89_rand.td-a-rec-img{text-align:left}.td_uid_2_609501fd3ac89_rand.td-a-rec-img img{margin:0 auto 0 0} Issa drajna x'qed jiġri wara li uffiċjali pubbliċi li xogħolhom hu li jeżaminaw aspetti tal-imġiba tal-gvern joħorġu r-rapporti tagħhom. Ministri, Segretarji Parlamentari u membri tal-Parlament ma jgħidu xejn jew jaġġixu daqslikieku ma jafu xejn sakemm jitkellem il-Prim Ministru Robert Abela. U dan ġeneralment jgħid li issa li ħareġ rapport, 'aħna se nanalizzawh, naraw il-fatti kif inhuma mbagħad nagħtu l-kummenti tagħna'. Bażikament jitmejjel bina lkoll, għax dawk l-uffiċjali, l-Ombudsman, l-Awditur Ġenerali jew id-diversi Kummissarji xogħolhom kien proprju li janalizzaw, ifitxxu jaraw x'kienu l-fatti, jitkellmu ma' min kellhom jitkellmu u wara jiktbu r-rapporti tagħhom, kultant b'verdetti ċari u xi drabi wkoll b'suġġerimenti biex dak li ġara jkun evitat fil-futur jew biex ikun hemm aktar korrettezza. Ma ninsewx li ftit jiem wara li kien laħaq Prim Ministru Robert Abela kien mistoqsi x'kien se jagħmel dwar il-kuntratti tal-bejgħ tat-tliet sptarijiet. Kien qalilna li se jaħtar kumitat ta' esperti biex jirrapporta lilu direttament fi żmien qasir. Sena u nofs wara u għadna ma smajna xejn. Dwar il-Ministru Ian Borg li kien direttament akkużat minn maġistrat li kien gideb dwar persuna vulnerabbli, Abela kien qalilna li hemm żmien għall-appell u jitkellem meta dan iż-żmien jiskadi. Għaddew ix-xhur u għadna nistennew u l-familja tal-persuna vulnerabbli baqgħet fejn kienet u Ian Borg baqa' b'dik il-biċċa art li kien xtara biċ-ċiċri mingħand l-istess vulnerabbli. Ftit jiem ilu ħareġ ir-rapport dwar il-kostruzzjoni tas-swali fid-dar tal-anzjani San Vinċenz de Paul u l-Uffiċċju tal-Awditur Ġenerali kkonkluda li l-kuntratt kien illegali. Dan hu kuntratt b'involviment tas-somma ta' €274 miljun. Issemmew ħafna affarijiet oħra li huma tal-mistħija, bħal dik li ma kienx hemm sejħa pubblika kif titlob il-liġi u li kull sodda ġiet tiswa ferm aktar minn sodda fi sptarijiet privati. Il-Prim Ministru ggranfa mal-fatt li dak il-kuntratt ma kienx intalab il-kunsens tal-Kabinett għalih. Issa Abela wiegħed li xi ħaġa bħal din mhux se titħalla ssir taħt it-tmexxija tiegħu. U għaġeb tal-għeġubjiet il-Ministru responsabbli Michael Falzon fl-ewwel okkażjoni qalilna li dak il-kuntratt messu tqiegħed quddiem il-Kabinett. Iżda t-tnejn li huma ma semmew qatt lil Joseph Muscat b'ismu. Daqslikieku l-kuntratt kellu jrabbi ssaqajn u jmur iħabbat il-bieb tal-Kabinett hu. Għala isem Muscat għadu qed jiġi protett meta kull proġett kbir li twettaq taħt l-amministrazjonijiet tiegħu u bil-firma ta' Konrad Mizzi huma kollha mċappsa bil-korruzzjoni ? F'pajjiżi demokratiċi Ewropej nisimgħu każi fil-qrati ta' eks Presidenti u Prim Ministri li anke ntbagħtu l-ħabs f'każi ta' korruzzjoni. F'Malta le, Muscat irid jiġi protett akkost ta' kollox. Kien hemm eċċezzjoni meta ċ-Chairman tal-Kunsill Nazzjonali tal-Ktieb u eks delegat tal-Partit Laburista Mark Camilleri stqarr li "Muscat ittradiena u waqqagħna għaċ-ċajt għax konna nafu li kien imdaħħal ma' Keith Schembri u Konrad Mizzi fil-korruzzjoni". U kien żied biċċa oħra li "Abela kien biċċa waħda ma' Muscat u kellu s-sostenn sħiħ tiegħu". Hawn hi r-risposta għala isem Muscat mhux qed jitħalla jiġi mdaħħal fil-kredu. Ikollna nikkuntentaw li l-Awditur jgħid li kuntratt li nħema taħt it-tmexxija ta' Joseph Muscat kien illegali, b'Abela jsib xi skuża u l-Kummmissarju tal-Puliżija jinsa l-effetti tal-użu tal-kelma 'illegali' u l-konsegwenżi li suppost joħorġu minn dan l-istat ta' fatt. Xi ħadd għandu bżonn jagħmel bħalma kien għamel Simon Busuttil u jieħu l-affari quddiem maġistrat. Għax b'hekk biss hemm il-possibiltà li l-istituzjonijiet jaħdmu kif suppost – tgħid għala għadna nistennew it-tmiem ta' ċerti inkjesti maġisterjali bħal dik dwar il-Panama Papers? .td_uid_3_609501fd3aea5_rand.td-a-rec-img{text-align:left}.td_uid_3_609501fd3aea5_rand.td-a-rec-img img{margin:0 auto 0 0}